
Blended learning bevezetése a vízimentő képzésben

Kulcsszavak: interaktív felület, azonnali tesztelés, hatékonyság, vízbiztonság növelése, felnőtt képzés
A tanulmány rövid irodalmi áttekintés után bemutatja a strandi vízimentőképzést a Vízimentők Magyarországi Szakszolgálata és Önkéntes Tűzoltó Egyesületénél (VMSZ), továbbá a 2019-2023 évek adatai alapján elemzi az elméleti modulok vizsgaeredményeit. Ez időszak alatt a tananyag és a képzés rendszere átalakult, az elméleti vizsgarendszer nem változott, így lehetőség adódik a különböző oktatási formák hatékonyságának összehasonlítására. Ezen kívül a dolgozatban szerepelnek további továbbfejlesztési lehetőségek.
Tapasztalt vízimentőként és oktatóként kellő rálátásom volt a képzésre, és 2021-ben matematika-informatika szakos hallgatóként az informatikai lehetőségek ismeretében, a blended learning oktatási módszer bevezetésének megtervezését és megvalósítását önállóan, önkéntes alapon végeztem. A tanulmányban bemutatom ezt a képzési anyagot, illetve a vizsgaeredmények elemzését is elvégzem, melyet szintén önállóan végeztem.
A tanulmányban a különböző oktatási formák vizsgaeredményekre gyakorolt hatását mutatom be. Ennek vizsgálata azért fontos, mert iránymutató lehet abban, hogy érdemes-e ilyen fejlesztéseket végrehajtani a közoktatás területén vagy más felnőtt képzésekben.
A kutatás során 410 vizsgázó teszteredményeinek elemzését végeztem varianciaanalízissel. A csoportok közötti különbségek részletes elemzése poszt hoc tesztekkel történt. Az első elemzés az oktatási formák szerinti eltéréseket, a második az évek közötti különbségeket vizsgálta a három elméleti modulban.
A különböző oktatási formák hatására az eredmények szignifikánsan javultak az egyik modulban. Más esetben az eredmények nem romlottak, ami a kevesebb kontakt óra és rugalmas képzési idő fényében eredményes formaváltást jelent mind a hallgatók mind a képzést szervező egyesület részére. Az egyik modul esetén, ahol az oktatási forma nem változott az adott időszakban az eredmények romlása látható. Ezek az eredmények még inkább megerősítik a hagyományos tananyagok átalakításának fontosságát.
A dolgozatban szerepeltnek továbbá jövőre vonatkozó tervek is: Vizek alapismeretei elnevezésű online ismeretterjesztő anyag fejlesztése és terjesztése, iletve az online anyag több nyelvre történő lefordítása.



